Document ID: 32010D0327

A BIZOTTSÁG HATÁROZATA
(2010. június 11.)
a harmadik országok által a 96/23/EK tanácsi irányelvvel összhangban benyújtott szermaradék-megfigyelési tervek jóváhagyásáról szóló 2004/432/EK határozat mellékletének módosításáról
(az értesítés a C(2010) 3548. számú dokumentummal történt)
(EGT-vonatkozású szöveg)
(2010/327/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről, valamint a 85/358/EGK és 86/469/EGK irányelv, továbbá a 89/187/EGK és 91/664/EGK határozat hatályon kívül helyezéséről szóló, 1996. április 29-i 96/23/EK tanácsi irányelvre (1) és különösen annak 29. cikke (1) bekezdésének negyedik albekezdésére és 29. cikkének (2) bekezdésére,
mivel:
(1)
A 96/23/EK irányelv intézkedéseket állapít meg az I. mellékletben felsorolt anyagok és maradékanyag-csoportok megfigyelésére vonatkozóan. A 96/23/EK irányelv szerint a harmadik országok azzal a feltétellel vehetők fel az irányelv hatálya alá tartozó állatok és elsődleges állati termékek tagállamokba történő behozatalára feljogosított harmadik országok jegyzékére, illetve abban az esetben maradhatnak fenn ezen a jegyzéken, ha tervet nyújtanak be a fent említett mellékletben felsorolt szermaradék- és anyagcsoportok megfigyelése vonatkozásában általuk kínált garanciákról. Ezeket a terveket a Bizottság kérésére frissíteni kell, különösen, ha egyes vizsgálatok alapján az szükségesnek bizonyul.
(2)
A harmadik országok által a 96/23/EK tanácsi irányelvvel összhangban benyújtott szermaradék-megfigyelési tervek jóváhagyásáról szóló, 2004. április 29-i 2004/432/EK bizottsági határozat (2) jóváhagyja a mellékletében felsorolt, egyes harmadik országok által benyújtott, a mellékletben szereplő jegyzékben feltüntetett állatokra és elsődleges állati termékekre vonatkozó szermaradék-megfigyelési terveket.
(3)
Botswana szermaradék-megfigyelési tervet nyújtott be a Bizottsághoz a lófélékre vonatkozóan. Az említett terv értékelése és a Bizottsághoz eljuttatott kiegészítő információk megfelelő garanciákat nyújtanak a lófélékre vonatkozó tervre. Ezért a 2004/432/EK határozat mellékletében szereplő jegyzékben a Botswanára vonatkozó bejegyzést ki kell egészíteni a lófélékkel.
(4)
Gambia elmulasztott akvakultúrával kapcsolatos szermaradék-megfigyelési tervet benyújtani a 2009-es évre vonatkozóan. Ezért a 2004/432/EK határozat mellékletében szereplő jegyzékben a Gambiára vonatkozó megfelelő bejegyzést törölni kell. Gambiát a Bizottság tájékoztatta a fentiekről.
(5)
Egy Indiában végzett bizottsági vizsgálat komoly hiányosságokat tárt fel a tejre és mézre vonatkozó szermaradék-megfigyelési terv végrehajtása terén. Ezért a 2004/432/EK határozat mellékletében szereplő jegyzékben az Indiára vonatkozó, tejjel és mézzel kapcsolatos bejegyzéseket törölni kell. Indiát a Bizottság tájékoztatta a fentiekről.
(6)
A Moldovai Köztársaság szermaradék-megfigyelési tervet nyújtott be a Bizottsághoz a mézre vonatkozóan. Az említett terv értékelése és a Bizottsághoz eljuttatott kiegészítő információk megfelelő garanciákat nyújtanak a mézre vonatkozó tervre. Ezért a 2004/432/EK határozat mellékletében szereplő jegyzékben a Moldovai Köztársaságra vonatkozó bejegyzést ki kell egészíteni a mézzel.
(7)
Macedónia Volt Jugoszláv Köztársaság szermaradék-megfigyelési tervet nyújtott be a Bizottsághoz a sertésre, baromfira, akvakultúrára, tojásra, vadon élő vadakra és mézre vonatkozóan. Az említett terv értékelése és a Bizottsághoz eljuttatott kiegészítő információk megfelelő garanciákat nyújtanak a fent említett termékekre vonatkozó tervre. Ezért a 2004/432/EK határozat mellékletében szereplő jegyzékben a Macedónia Volt Jugoszláv Köztársaságra vonatkozó bejegyzéseket ki kell egészíteni a fent felsorolt termékekkel.
(8)
Szingapúr szermaradék-megfigyelési tervet nyújtott be a Bizottsághoz az akvakultúrára vonatkozóan. Az említett terv értékelése és a Bizottsághoz eljuttatott kiegészítő információk megfelelő garanciákat nyújtanak az akvakultúra-termékekre vonatkozó tervre. Ezért a 2004/432/EK határozat mellékletében szereplő jegyzékben a Szingapúrra vonatkozó bejegyzésből törölni kell az uniós tagállamokból vagy az EU által jóváhagyott harmadik országokból származó akvakultúra-nyersanyagokból készült halászati termékek behozatalára vonatkozó korlátozást.
(9)
Uganda szermaradék-megfigyelési tervet nyújtott be a Bizottsághoz a mézre és az akvakultúrára vonatkozóan. A terv értékelése és a Bizottsághoz eljuttatott kiegészítő információk megfelelő garanciákat nyújtanak a fent említett tervre ahhoz, hogy indokolt legyen a 2004/432/EK határozat mellékletében szereplő jegyzékben az Ugandára vonatkozó, megfelelő bejegyzéseket a mézzel és az akvakultúrával kiegészíteni.
(10)
A kereskedelmi forgalom zavartalanságának biztosítására átmeneti időszakot kell megállapítani a Gambiából származó akvakultúra-termékek és az Indiából származó méz azon szállítmányaira, amelyeket e határozat alkalmazásának megkezdése előtt indítottak el az Unióba. Az Indiából származó tejtermékek esetében nincs szükség ilyen átmeneti intézkedésre, mivel jelenleg Indiából nem érkezik az Európai Unióba ilyen behozatal; ennek oka az, hogy Indiában nem működik olyan tejtermék-előállító létesítmény, amelyből engedélyezett a tejtermékek behozatala.
(11)
A 2004/432/EK határozatot ezért ennek megfelelően módosítani kell.
(12)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/432/EK határozat mellékletének helyébe e határozat mellékletének szövege lép.
2. cikk
A tagállamok egy 2010. augusztus 1-jéig tartó átmeneti időszakon belül fogadják a Gambiából származó akvakultúra-termékeket és az Indiából származó mézet tartalmazó szállítmányt, amennyiben az említett termékek importőrei bizonyítani tudják, hogy a termékeket Gambiában, illetve Indiában látták el bizonyítványokkal és adták fel, és a szállítmányok 2010. június 15-e előtt már úton voltak az Unió felé.
3. cikk
E határozat 2010. június 15-től alkalmazandó.
4. cikk
E határozat címzettjei a tagállamok.
Kelt Brüsszelben, 2010. június 11-én.

Labels: 17
5
20
0
6